जिराफ (बाल कविता)
"सितार" रहए देशी, बिदेशी "गितार" छल ।
 "बाज" भेल मैथिली, "आबाज" भेल मैथिली ।
 अरबीक "बाज" छल आ अरबी "जिराफ" छी ।
 देशक ने जीव ओ, जीवहि बिदेशी छी ।
 ऊँटहुसँ पैघ देखू, गर्दनि आ टाङ्ग छै ।
 अफ्रिकाक प्राणी छी, नामहि "जिराफ" छै । ।
 दुनिञामे बेसीतर इएह एक नाम छै ।
 बबूरक छी पात प्रिय, शुद्ध शाकाहारी छी ।
 अफ्रिकाक माँझ-पूब-दच्छिन केर बासी छी । ।
 एतबा धरि ऊँच आन धरती पर जीव नञि ।
 *१ *२ *३ - जहिना GUITAR सँ बनल गितार, HARMONIUM सँ बनल हरनुनिञा आ अरबी भाषासँ आयल शब्द "बाज" (चिड़ै) मैथिलीक विदेशज/विदेशी/बिदेसी शब्द भण्डारमे शोभायमान अछि तहिना आन बहुत रास शब्द एहि श्रेणीमे आओरहु आबैत अछि आ भविष्यहुमे आबैत रहत । ई कोनहु जिबैत भाषाक शब्दभण्डारमे होमएबला एकटा सतत प्रक्रिया अछि । कंगारू (ऑस्ट्रेलियाक एकटा प्राणीक नाँओ) आ जिराफ (अफ्रिकाक एकटा प्राणीक नाँओ) शब्दक मैथिली वा आन भाषाक (यथा - अंग्रेजी, हिन्दी आदि) शब्द-भण्डारमे आगमण सेहो एहि प्रक्रियाक भाग थिक । एहेन जीव वा कोनहु बस्तु जे एहि ठाम नञि पाओल जाइत अछि तकर स्थानीय नामकेँ हू-ब-हू स्वीकार कऽ लेब बेसी उपयुक्त थिक ।
 *४ - मैथिलीमे "जिराफ" शब्द अरबीक "ज़राफा" शब्दसँ आयल अछि परञ्च अरबीमे सेहो ई शब्द देशज नञि । अरबीमे ई शब्द सम्भवतः सोमालिया नामक अफ्रिकी देशक भाषासँ आयल अछि । जिराफ अफ्रिका महादेशक मूल निवासी अछि आ तेँ विभिन्न अफ्की देशक भाषासभमे एकर अलग - अलग नाँओ अछि । शेष सम्पुर्ण विश्वमे ई जीव जिराफहि नाँओसँ जानल जाइत अछि ।
 *५ - धरती पर (जमीन पर) एखन पाओल जाए बला समस्त जिबैत जीवमे "जिराफ" सभसँ ऊँच जीव (TALLEST LIVING TERRESTRIAL ANIMAL) अछि ।
 मैथिली पाक्षिक इण्टरनेट पत्रिका "विदेह" केर 205म अंक (01 जुलाई 2016) (वर्ष 9, मास 103, अंक 205) केर "बालानां कृते" स्तम्भमे प्रकाशित । 